KIRJALLINEN KYSYMYS P-3439/00

esittäjä(t): Werner Langen (PPE-DE) komissiolle

(30. lokakuuta 2000)

Aihe: Juotavaksi tarkoitetun alkoholin tislaus

Rheinland-Pfalzin osavaltion hallitus on ilmoittanut aikovansa maksaa 15 miljoonan Saksan markan tuen juotavaksi tarkoitetun alkoholin tislauskapasiteetin lisäämiselle.

Kysyn komissiolta:

1. Onko Saksan liittotasavalta tähän mennessä pyytänyt tällaista osavaltion tukea koskevaa ilmoitusmenettelyä, ja jos on niin milloin?

2. Miten tällainen pyyntö esitetään muodollisesti oikein, ja millainen ilmoitusmenettely on?

3. Milloin voidaan periaatteessa odottaa vastausta alkaen päivästä, jona pyyntö on esitetty komissiolle?

4. Mikä on komission ratkaisu kyseisessä tapauksessa?

5. Miten tällaista EU:n ohjelmaa täydentävää kansallista tukea periaatteessa käsitellään oikeudellisesti?

Franz Fischlerin komission puolesta antama vastaus

(21. marraskuuta 2000)

Komissio tutkii parhaillaan ilmoitusta valtiontuesta, jota Rheinland-Pfalzin osavaltio aikoo antaa odotettua suuremman ja alhaisiin hintoihin ja varastointiongelmiin johtaneen viinintuotannon aiheuttamien ongelmien ratkaisemiseksi. Tislauksen edistämiseksi myönnettyä valtiontukea annettaisiin viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1) 29 artiklan perusteella yhteisön tuen lisäksi enintään yhteensä 50 DEM hehtolitraa kohti. Toimenpiteestä on ilmoitettu 26. syyskuuta 2000 päivätyllä ja 29. syyskuuta 2000 saapuneeksi kirjatulla kirjeellä.

1. Muodollisista vaatimuksista ja noudatettavasta menettelystä on säädetty Euroopan yhteisön perustamissopimuksen 93 artiklan (nykyinen 88 artikla) soveltamista koskevista yksityiskohtaisista säännöistä 22 päivänä maaliskuuta 1999 annetussa neuvoston asetuksessa (EY) N:o 659/1999(2).

2. Päätös on tehtävä kahden kuukauden kuluessa. Kahden kuukauden määräaika alkaa täydellisen ilmoituksen vastaanottamista seuraavasta päivästä. Ilmoitusta pidetään täydellisenä, jos komissio ei pyydä lisätietoja kahden kuukauden kuluessa sen vastaanottamisesta tai muun pyydetyn lisätiedon vastaanottamisesta (katso neuvoston asetuksen (EY) N:o 659/1999 4 artiklan 5 kohta).

3. Tässä vaiheessa komissio ei ole ottanut kantaa ehdotettuun tukijärjestelmään. Sen vuoksi se ei voi vielä ilmoittaa, mikä on sen päätös tässä asiassa.

4. Tuomioistuimen vahvistaman oikeustapauksen mukaan yhteinen markkinajärjestely estää kansallisten toimenpiteiden toteuttamisen sen kattamilla aloilla, jollei yhteisön lainsäädännössä säädetä toisin. Tuomioistuin on lisäksi toistuvasti päättänyt, että yhteisen markkinajärjestelyn antamisen jälkeen jäsenvaltioiden on pidättäydyttävä toteuttamasta toimenpiteitä, jotka saattavat poiketa tästä järjestelystä tai vahingoittaa sitä(3). Tärkein peruste arvioitaessa kansallisten toimenpiteiden lainmukaisuutta on, vaikuttaako tai saattaako jäsenvaltioille jääneen vallan käyttö vaikuttaa yhteisen markkinajärjestelyn moitteettomaan toimintaan. Komissio noudattaa tätä periaatetta arvioidessaan ehdotettua valtiontukitoimenpidettä.

(1) EYVL L 179, 14.7.1999.

(2) EYVL L 83, 27.3.1999.

(3) Katso esimerkiksi asia 111/76, Officier van Justitie v. Van den Hazel (Kok. 1977, s. 901); asia 177/78, Pigs and Bacon Commission v. McCarren (Kok. 1979, s. 2161); asia 190/73, Van Haaster (Kok. 1974, s. 1123).